[{"text_idx": "#000000", "text": "Gaur, abuztuak 30, beteko da Jose Gonzalo Zulaika Arregi \u2018Aita Donostia\u2019 ospetsua hil zaneko 50. urteurrena. Hurrengo lerroetan abade, musikagile eta euskaltzain urgazle honen bizitzeari begiradatxu laburra egingo deutsagu."}, {"text_idx": "#000003", "text": "Urteak aurrera joan ahala, musika zaletasuna handitzen joan jakon. Lekarozen, Donostian bertan, Parisen zein Bartzelonan ibili zan musika kontuetan gaztetandik eukan zaletasuna indartuz. Hasieran Aita Donostiak musika klasikoa landu eban, Gregorianoa tartean. Baina Resurreccio\u0301n Maria Azkuek emondako berbaldia entzun eta hortxe bizitu jakon euskal kantak ezagutu eta lantzeko asmoa."}, {"text_idx": "#000004", "text": "Gazterik hasi zan. 1897an 'Diana' sortu eban, orkestrarako lana eta hurrengo urteetan, besteak beste, 'Minueto', hari laukoterako; 'Lelengo liliak', bibolin eta pianorako edota 'Meditacion eta Rapsodia Vascongada' orkestrarako. Edozelan be, lanik ezagunenak 'Preludios Vascos' sailekoak dira."}, {"text_idx": "#000005", "text": "Hurrengo urteetan hainbat herritan ibili zan, Baztan edo Sara tartean, euskal kantagintzea ezagutu eta batzen. Ibilaldi horreen emoitzea izan zan 1919an egin eta 1922an argitarautako \u2018Cancionero Vasco\u2019 ezaguna. Danetara, 393 abesti batu ebazan. Edozelan be, ez zan hor amaitu bere lana eta hurrengo urteetan jarraitu eban abesti gehiago batzen."}, {"text_idx": "#000007", "text": "Bizitza osoa emon eban abestiak batzen. Hainbat aldizkari, bertoko zein kanpokoetan parte hartu eban, euskal musikearen gaineko artikuluak idatziz; berbarako, \u2018Larousse\u2019 hiztegi musikaletan hartu eban parte. Era berean, 1951an \u2018Mu\u0301sica y mu\u0301sicos en el Pai\u0301s Vasco\u2019 lana argitarau eban. Berbaldiak be emon ebazan (danetara, 170) eta lehenengo hitzaldi publikoak 1916ko apirilaren 30ean eta maiatzaren 2an emon ebazan. Hitzaldion arrakastea ikusita, beste hainbat lekutan errepetidu behar izan ebazan. Eta ez bakarrik Euskal Herrian. Espainian zein Parisen bertan be egon zan hitzaldiak emoten. Gaur egun hitzaldi horreetako batzuk argitaratuta be badagoz 'Bidegileak bilduman."}, {"text_idx": "#000008", "text": "1918tik aurrera, maisu lanak baztertu eta musika munduan sartu zan buru-belarri. Hurrengo urteetan Parisen eta Madrilen egonaldi luzeak egiten ebazan, bertako musikagileen barri hartuz. Tartean Lekarozen be emoten ebazan egunak Aita Donostiak."}, {"text_idx": "#000010", "text": "Etxean euskerea ikasi ez arren, bere kabuz ikasi ostean, hainbat gutun eta artikulu idatzi ebazan euskeraz eta itzulpen batzuk be egin ebazan. 1932ko urtarrilean euskaltzian urgazle izentau eben."}, {"text_idx": "#000011", "text": "Azkenik, luzaroan makalik egon ostean, 1956ko abuztuaren 30an hil zan. Azken urteetan euskal musikan erreferentea izandakoak hainbat lan eginda itxi eban belaunaldi barrientzako. Hortik sortuko ziran, gero euskal kantagintzan eragin itzela izan daben hainbat abeslari."}]